BMpress21 | Servei de Notícies de l'Actualitat del Baix Montseny\nL’Actualitat del Baix Montseny suspèn de manera indefinida l’edició\nLamentem haver de comunicar-vos que hem pres la dolorosa decisió de suspendre de manera indefinida l’edició de l’Actualitat del Baix Montseny i aquest dissabte, 12 de maig, ja no serem als punts de venda habituals. El context econòmic actual en fa impossible la viabilitat i els esforços per reduir costos no s’han vist acompanyats dels ingressos imprescindibles per al funcionament normal de l’activitat.\nFa uns mesos ja vàrem alertar de la situació i de les causes que estaven posant en perill la continuïtat del setmanari. Més enllà de corregir-se, com us detallem, aquesta ha anat empitjorant:\nSant Hilari convoca els premis de recerca Josep Moragues\nL’Ajuntament de Sant Hilari Sacalm amb col·laboració amb l’IES Anton Busquets i Punset i el Col·legi Sant Josep ha convocat una nova edició dels premis de recerca Josep Moragues. Aquest guardó té com a objecte premiar l’esforç dels alumnes d’ensenyament secundari i de batxillerat que duguin a terme un treball de recerca orientat a fer aportacions al coneixement de la població de Sant Hilari amb els quals enriquir el seu patrimoni històric, cultural, científic i tecnològic.\nLa regidora de Cultura, Laura Pagespetit, ha explicat que “els treballs fomentaran la creativitat i l’esperit de recerca”. Així mateix, ha assenyalat que han de ser presentats a nivell individual o col•lectiu i tutelats pels professors dels centres educatius. Pel que fa el nombre de treballs que cada centre pot presentar, Pagespetit ha dit que “com a màxim cinc treballs per a cadascuna de les categories”.\nLa capella de Sant Corneli de Cardedeu acull l’exposició ‘Olis’ de Casademunt\nLa capella de Sant Corneli de Cardedeu acull, fins el 13 de maig, l’exposició ‘Olis’ del cardedeuenc Andreu Casademunt i organitzada pels Veïns del Centre de la Vila de Cardedeu amb la col·laboració de l’Ajuntament de Cardedeu i el Museu Arxiu Tomàs Balvey. A la mostra, inaugurada ahir, divendres, s’hi pot observar un recull de l’obra més significativa de Casademunt, entre la que destaquen escenaris del seu entorn més proper, com diverses vistes de la vila, marines i algun retrat o bodegó.\nL’exposició es podrà visitar gratuïtament tots els divendres de 6 a dos quarts de 9 del vespre, els dissabtes de dos quarts de 12 a dos quarts de 2 del migdia i de 6 a dos quarts de 9 del vespre i els diumenges només en horari de matí, de dos quarts de 12 a dos quarts de 2 del migdia.\nMarta Marco, Clara Segura i Isabel Rocatti presenten ‘L’espera’ a Sant Celoni\nLes actrius Marta Marco, Clara Segura i Isabel Rocatti presenten divendres, 4 de maig a les 10 del vespre, l’obra ‘L’Espera’ a la sala gran de l’Ateneu. L’espectacle, dirigit per Juan Carlos Matel, presenta una història de dones explicada per un home. Les tres actrius apareixen tancades a l’escenari, com si d’una presó es tractés, protagonitzen debats entorn el rebuig i l’afecte, l’engany i la solidaritat, fins que esclata la tragèdia. ‘L’Espera’, escrita per Remo Binosi, presenta una època, a mitjans del 1700, un pretext per explicar, amb moralisme i costums del passat.\nVíctor del Árbol s’endú el ‘Prix du Polar Européen’ a França\nLa novel·la de Víctor del Árbol ‘La tristeza del samurai’ publicada per Alrevés editorial, s’ha emportat el premi, atorgat per la prestigiosa revista francesa ‘Le Point’. Fins a la data, cap autor en llengua castellana no s’havia emportat el Prix du Polar Européen, que en les seves nou edicions anteriors ha recompensat l’obra d’autors com Philip Kerr, Arnaldur Indridasson i Giancarlo de Cataldo. ‘La tristeza del samurai’, del Mosso d’Esquadra que exerceix a Sant Celoni, Víctor del Árbol, que ha estat editada en francès per Actes Sud, ha trencat aquesta dinàmica.\nA més de la traducció francesa, l’obra de Víctor del Árbol acaba d’aparèixer també en holandès, i el proper mes de maig serà editada als Estats Units i al Regne Unit. A més, durant el segon semestre del 2012 també es publicarà a Itàlia, Brasil i Polònia en els respectius idiomes dels països.\nLa Gabella d’Arbúcies aculla la presentació del llibre de la CUP\nAquest divendres, 4 de maig, a dos quarts de 9 del vespre, al Museu Etnològic del Montseny es presentarà el llibre ‘Unitat popular, la construcció de la CUP i l’independentisme d’esquerres’ a càrrec del seu autor, Albert Botran. Què és la CUP, l’espai polític que representa i els fonaments de la seva ideologia són algunes de les respostes que es donen en aquest llibre. També es repassen alguns dels moments més importants d’aquesta organització política, ressaltant el paper que ha jugat CUPA a l’espai polític d’Arbúcies i en relació a l’independentisme als Països Catalans.\nBongo Botrako, la Gossa Sorda i Brams, els més votats per la Festa Major de Sant Celoni\nFins a 321 persones han votat les seves preferències sobre els grups de música que actuaran al concert de Festa Major del mes de setembre a Sant Celoni. Bongo Botrako, la Gossa Sorda i els Brams han estat les tres bandes que han obtingut el major nombre de suports en una votació en la que també es podrien escollir conjunts com Se Atormenta una Vecina, Buhos, Pastorets Rock, la Banda del Drac o la Raíz. L’enquesta va tancar dimarts, 24 d’abril i properament també es podran fer propostes de noms de DJ a programar per Festa Major. L’Ajuntament va posar a disposició dels celonins, perquè poguessin escollir via web, Facebook i Twiter municipal, el llistat de 8 grups que la comissió de concerts va proposar per l’escenari de barraques. Els concerts es faran els dies 7, 8 i 9 de setembre.\nSeminari sobre les col·leccions Balvey al Museu de Cardedeu\nEl Museu Arxiu Tomàs Balvey ha organitzat per divendres, 4 de maig, un seminari centrat en ‘Les col·leccions Balvey. La Concòrdia, font del patrimoni farmacèutic’.La sessió anirà de 10 del matí a 2 del migdia i el preu de l’entrada, 15 euros, inclou la matrícula, documentació i un tastet de tisanes i licors. La sessió serà gratuïta per als estudiants universitaris i s’han establert descomptes per a jubilats, aturats, membres de l’AMC i Amics del Museu de Cardedeu. Les inscripcions al seminari es poden formalitzar trucant al telèfon 938 713 070, o a museu@cardedeu.cat.\nPalautordera organitza una campanya solidària de recollida de taps\nA través de la campanya ‘Un tap, un batec’, l’Ajuntament de Santa Maria de Palautordera s’ha incorporat a la iniciativa per recollir taps de plàstic per ajudar a nens i nenes amb necessitats específiques per les seves malalties. D’aquesta manera, l’Ajuntament se suma a la iniciativa que l’any passat va començar l’escola Matagalls del municipi en favor d’Aitana Garcia, una nena d’onze anys natural de Tarazona (Saragossa) que necessita un doble transplantament de cor i de pulmó.\nEn el marc d’aquesta campanya, a la que també col·laboren comerciants i restauradors locals, s’han instal·lat unes urnes específiques a diversos punts del municipi per poder-hi dipositar taps de plàstic de tot tipus d’ampolles i pots. Aquestes es poden trobar a l’Esplai, la farmàcia Maria Reixach, la Merceria Palau i la Granja-forn de pa Pous. Un cop recollits, ha afirmat l’Ajuntament, es faran arribar a la família de Garcia amb la voluntat de poder contribuir a la seva recuperació. Els taps recollits es venen a una empresa que els fon i els reutilitza. Precisament és amb la recaptació dels diners de la venta que es pretén finançar el transplantament d’òrgans d’aquesta jove i, per aquest motiu, s’espera que les diverses campanyes organitzades recullin tones de taps.\nEl jazz de Laietan Avenue Quintet obre el ‘Cultura al Plat’ de Cardedeu\nEl Centre Cultural de Cardedeu acull divendres, 4 de maig, en el marc de la programació del ‘Cultura al Plat’ el concert de jazz del Laietan Avenue Quintet integrat per Pau Terdi, Martí Serra, Ivó Oller, Bernat Guàrdia i Josep ‘Pinyu’ Martí. Els músics oferiran un seguit de peces amb el hardbop i el swing modern com a base, amb composicions rítmiques i arranjaments especials. El repertori d’aquest quintet, ple de matisos i energia, fa que la proposta sigui concebuda especialment per viure-la en directe i evocarà des de l’època dels Jazz Messengers i Horace Silver fins a Herbie Hancock i Joe Henderson.\nLa proposta s’inscriu en la programació del ‘Cultura al Plat’, una activitat de promoció de la cultura i la gastronomia al municipi a partir d’un cap de setmana en què s’oferiran menús molt econòmics a 13 restaurants de la vila que es podran combinar amb espectacles al Centre Cultural, el Museu Arxiu Tomàs Balvey o l’Esbarjo Verdi. Amb el paquet A, al preu de 15 euros, es podrà assistir al concert de jazz i degustar un sopar de primer plat, un segon plat, postres i beguda a un dels restaurants participants a la proposta. Amb el paquet B, de 10 euros, a banda de l’entrada a l’espectacle, es podrà sopar un plat principal (combinat, pizza, tapes, o altres) i beguda, abans de l’inici del concert. Els que tan sols vulguin assistir a la sessió de jazz també podran fer-ho al preu de 6 euros.


BComú i PSC tomben amb l'abstenció d'ERC una proposta de Barcelona pel Canvi que demana a l'executiu municipal actuar\nEl Port de Barcelona pressiona Colau a favor de l’Hermitage HERMITAGE DE BARCELONA\nBarcelonaEl govern d'Ada Colau reitera la negativa a negociar amb el Port de Barcelona i el Museu Hermitage un conveni per al projecte a la Nova Bocana. Els partits de l'executiu municipal, BComú i el PSC, han votat en contra d'una proposició de Barcelona pel Canvi que demanava negociar-ho "amb la màxima brevetat" i defensava la conformitat del consistori al projecte del museu. La proposta s'ha tombat amb els seus vots contraris i l'abstenció d'ERC. Per contra, el grup de Manuel Valls ha obtingut el suport de JxCat, Cs i el PP.\nTal com recull ACN, durant el debat de la proposició, la tinenta d'alcaldia d'Urbanisme, Janet Sanz, ha argumentat que tot i que és "legítim" que un fons d'inversió vulgui obrir una franquícia a Barcelona, el projecte "s'ha d'adaptar a la ciutat". En aquest sentit, ha defensat que aquest genera unes "externalitats" que la ciutat "no pot assumir" i s'ha referit als informes elaborats per experts i equips tècnics del consistori que ho avalen, referint-se a l'impacte del projecte.\nSanz ha recordat també que tot i que és un projecte privat es vol fer en sòl públic i ha apuntat que el pla especial de la Nova Bocana aprovat en el mandat passat especifica que qui té la competència per fer un conveni amb el Port és la Comissió de Govern. Així, ha tancat la porta a que sigui el ple qui ho ha de decidir.\nPer a Valls seria "un autèntic desastre" que no es construís\nAl seu torn, Manuel Valls ha lamentat que siguin uns informes i no el plenari qui decideixi que el projecte de l'Hermitage "no té interès públic suficient". "El projecte encaixa perfectament i suposaria 400 llocs de treball", ha dit Valls, que ha considerat que seria un "error monumental" i un "autèntic desastre" que quedés en paper mullat. Segons ell, és un projecte "tècnicament impecable" i "bo" per a la ciutat.\nLa resta de partits que han donat suport a la proposició de BCanvi han mostrat el seu acord en instar el govern municipal a negociar un projecte i han lamentat que es tanqui la porta a acollir una franquícia del museu.


El Montgròs dona la benvinguda a més de tres-centes persones – Ins Montgross\n14 Març, 2019 1:40 pm per Laura Jacas Vistes: 205\nLa Jornada de Portes Obert d’aquest curs va ser el passat dissabte, 9 de març al matí. Va comptar amb el suport de tota la comunitat educativa del centre: membres de direcció, professorat, alumnat i el personal de consergeria.\nLa Jornada de Portes Obertes va ser el passat dissabte. Imatge: Laura Jacas\nS’acosten les dates per a formalitzar la preinscripció per al curs vinent i és un bon moment, sobretot si has de començar l’ESO, saber quins són els centres educatius de la zona i com treballen.\nPer fer-ho, les escoles i els instituts organitzen les Jornades de Portes Obertes, en què joves estudiants, amb les seves famílies poden visitar lliurement als centres i veure, per exemple, com són les aules i les creacions finals que s’hi fan. És una gran oportunitat per fer totes les preguntes que vulguis perquè, sovint, els mateixos alumnes i professors te les poden resoldre.\nDissabte passat va ser el torn de l’Institut Montgròs. D’entre les onze fins a les dues de la tarda, més de tres-centes persones van venir a visitar-nos. Imagineu-vos-ho hi havia gent per tot arreu: al pati, a l’Àgora, a les aules cooperatives, al laboratori, al taller, a l’aula de plàstica… Però sobretot, hi havia molts nois i noies guaitant els treballs exposats als passadissos.\nEn els passadissos hi havien exposades les creacions finals del segon trimestre.\nA dos quarts de dotze, la Susanna Soler, la directora de l’institut, va presentar el projecte educatiu del centre al gimnàs, ple de gom a gom.\nSusanna Soler va citar diferents pedagogs per explicar el projecte educatiu del centre.\nEs va destacar que el centre treballa de manera competencial i cooperativa. De manera, que quan l’alumnat acaba l’etapa educativa que està cursant, surt del centre, preparat per a afrontar-se a qualsevol transformació que demani el seu entorn. El centre proporciona les eines i estratègies necessàries per a saber viure i conviure en societat. Segons Soler: “Un ensenyament basat únicament en la transmissió d’informació no és una educació per al segle XXI”.\nPer aquest motiu, i a diferència d’altres centres de la comarca, l’Institut Montgròs treballa per àmbits. És a dir, els continguts que es treballen no es presenten en diferents matèries o assignatures. Creiem que els aprenentatges no es poden separar uns dels altres: No són com les sabates que es poden guardar en diferents compartiments. Tots els aprenentatges es relacionen., estan integrats i són transversals. Les classes, de dues hores de durada, es distribueixen en els següents àmbits: el Lingüístic, el Social i Artístic i el Científic-tecnològic.\nL’Ona i la Maria ensenyaven els contes sobre els Drets dels Infants.\nEn aquest sentit, és molt important destacar que el centre compta amb els recursos tecnològics necessaris per dur a terme totes les tasques i presentar els continguts de manera diversa i utilitzant diferents suports. D’aquesta manera, si ens n’adonem, de manera contínua, els nois i les noies treballen les competències digitals tan necessàries actualment.\nLa Manuela va rebre un munt de famílies al taller.\nAl laboratori, podies provar els diferents aparells amb l’ajuda del Raul.\nTambé va destacar l’excel·lent feina que fan els tutors i les tutores, ja que realitzen un minuciós seguiment de cada tutorand, ja que cada tutoria només compta amb quinze alumnes. També, la professionalitat de les orientadores que determinen quines són les millors estratègies a seguir per atendre la diversitat. L’alumnat de l’Institut Montgròs compta amb el suport de tota la comunitat educativa per tal que demostri quins són els seus aprenentatges i millorar les seves habilitats personals i socials.\nA la presentació també hi van intervenir nois i noies de cada nivell: van exposar-hi alguns dels projectes que s’han realitzat durant els darrers mesos i en els diferents àmbits.\nIns Montgròs Report a la Jornada de Portes Obertes\nNosaltres no ens ho vam voler perdre i, per això, alguns dels membres de la redacció de la revista digital del centre vam voler aprofitar l’oportunitat d’ensenyar el nostre projecte i d’explicar com ens organitzem per mantenir-vos ben informats i entretinguts.\nLa Nira, la Carla i la Lola van ser les representants del Mont\ngròsReport durant la Jornada de Portes Obertes.\nEn definitiva, va ser una jornada espectacular!


La taxa de reproducció s'aplana: cada contagiat n'infecta un altre - À Punt\nLa taxa de reproducció s'aplana: cada contagiat n'infecta un altre\nL'indicador, que mesura la velocitat de propagació del virus, se situa en 1, la xifra més baixa des del 15 de juny.\n06 d'agost 2020 - 20:45\nLa taxa de reproducció de la Covid-19, és a dir, a quantes persones contagia cada persona infectada, ha disminuït a la Comunitat Valenciana i se situa, el 2 d'agost, en 1, segons les últimes dades que ha actualitzat el Centre Nacional d'Epidemiologia. És l'indicador que permet mesurar a quina velocitat es propaga el virus: ara per ara, cada positiu contagia una persona de mitjana al territori.\nDes del 16 de juny, la taxa de reproducció havia estat per damunt de la unitat, i l'actual és el registre més baix que s'assolia des del 15 de juny, quan se situava en 0,91. El passat 17 de juliol es va arribar a un pic d'1,71, lluny dels registres màxims anotats entorn del 10 de març, quan cada contagiat transmetia el virus a 3,57 persones de mitjana.\nPer províncies, tant Castelló com Alacant tenen taxes per sota d'1 (0,58 i 0,94, respectivament). València, en canvi, està un poc per damunt, amb 1,08 per cada positiu. És la província que aglutina en els últims dies les xifres més altes de contagis, amb 125 dels 177 positius confirmats per Sanitat només aquest dijous. La ciutat de València i l'àrea metropolitana concentren, a més, 14 dels 18 brots confirmats en l'últim balanç.\nEn qualsevol cas, tota la Comunitat Valenciana està per davall de la mitjana espanyola, que és d'1,12 contagis per cada positiu.


Gonzalo Gortázar, conseller delegat de CaixaBank, i Arancha Manzanares, vicepresidenta d’Ayesa\n•\tArancha Manzanares, finalista de la Direcció Territorial d'Andalusia Occidental, ha estat escollida entre les 14 guanyadores territorials per la seva destacada trajectòria de lideratge en el món de l'empresa a Espanya.\n•\tLa directiva serà una de les representants espanyoles en els premis internacionals IWEC Awards 2019, que es lliuraran a Nova Delhi (Índia) el 12 de novembre.\n•\tEl Premi Dona Empresària CaixaBank s'inscriu en el programa Wengage de l'entitat, que desenvolupa i promou el valor de la diversitat i la igualtat d'oportunitats.\nArancha Manzanares, vicepresidenta d'Ayesa, ha guanyat la tercera edició del Premi Dona Empresària CaixaBank, que reconeix l'excel·lència professional i empresarial de dones amb una destacada trajectòria de lideratge en el món de l'empresa a Espanya.\nEl jurat del Premi Dona Empresària CaixaBank, format pel comitè de Diversitat de CaixaBank –integrat per directius membres del comitè de direcció i per diversos líders dels projectes de diversitat–, ha triat, d’entre les 14 guanyadores en la fase territorial, Arancha Manzanares per la seva destacada trajectòria professional, per l'èxit en l'estratègia d'internacionalització i diversificació de la companyia, que és avui una empresa tecnològica internacional amb projectes a tot el món; i pel seu compromís amb el foment de la innovació i el desenvolupament professional.\nArancha Manzanares és doctora enginyera Industrial per la Universitat de Sevilla (1992 i 2006), i compta amb un Programa d'Alta Direcció d'Empreses (PADE) pel IESE. El 1996, va passar a formar part d'Ayesa, on ha desenvolupat diversos càrrecs de responsabilitat. El 2004, va assumir la direcció general d'ACT Sistemas, origen de l'àrea IT del grup. Entre 2005 i 2007 es va fer càrrec de la Direcció General Corporativa. El 2011 va ser nomenada presidenta d'Ayesa Advanced Technologies i des del maig de 2019 és vicepresidenta d'Ayesa.\nPer a l'empresària aquest guardó representa un “enorme orgull, no solament per representar Espanya en aquest premi, sinó també per la resta de les dones que m'acompanyaran a Nova Delhi. Som la prova que l'esforç i el treball són els autèntics motors per aconseguir grans objectius”.\nAyesa és la primera consultora d'enginyeria i tecnologia (ETC, segons les sigles en anglès) de capital espanyol. Fundada el 1966 a Sevilla com una empresa vinculada a projectes d'aigües i estructures, la companyia s'ha diversificat sectorialment i geogràficament fins a convertir-se en una consultora d'ampli espectre, amb projectes a tot el món.\nLa seva experiència i presència internacional en 17 països l'ha convertit en un dels cent principals grups mundials en l'àmbit de l'enginyeria i en un referent en la transformació digital de grans empreses i sector públic.\nLa doble condició d'experts en infraestructures i desenvolupadors de sistemes d'informació no és només un factor de diferenciació, sinó un nou model de negoci, plenament verticalitzat, idoni per afrontar els reptes d'un món connectat i intel·ligent.\nPer a Ayesa, l'ètica empresarial és un actiu intangible essencial. Manté una política de tolerància zero amb la corrupció, reflectida en el seu codi ètic i en tots els seus processos.\nEls IWEC Awards\nArancha Manzanares, com a guanyadora nacional del Premi Dona Empresària de CaixaBank 2019, serà una de les representants espanyoles en els IWEC Awards 2019, que es lliuraran el 12 de novembre a Nova Delhi, en el marc de la 12a Conferencia International Women's Entrepreneurial Challenge (IWEC), una xarxa mundial de dones empresàries líders a tot el món, que cooperen de forma global amb l'objectiu d'ajudar a crear i distribuir la riquesa en el món empresarial.\nEl Premi Dona Empresària CaixaBank, ja en la tercera edició, s'ha consolidat en l'àmbit nacional pel seu suport a la dona empresària i emprenedora. S'inscriu en el programa Wengage de CaixaBank, que promou el valor de la diversitat i la igualtat d'oportunitats desenvolupant una sèrie d'accions en l'àmbit intern dirigides a impulsar el talent i el desenvolupament professional de les dones de l'entitat. A tancament de maig 2019, l'entitat compta amb un 40,1% de dones en posicions directives.\nEn l'àmbit extern, CaixaBank promou premis i conferències per incrementar la visibilitat de les dones en múltiples àrees de responsabilitat. És el cas del Premi Dona Empresària CaixaBank, que reconeix la trajectòria de dones del món empresarial, o els premis WONNOW, que, en col·laboració amb Microsoft, premien les millors estudiants en matèries STEM (ciències, tecnologia, enginyeria i matemàtiques, en les sigles en anglès). A més, el 2018, CaixaBank va impulsar 70 trobades a Espanya per conscienciar sobre el valor de la diversitat; i onze jornades Diversity Talks a la xarxa internacional del banc.


El Mercat d’Antiguitats bat el rècord de paradistes\nFira d'igualada > Noticies: > Actualitat > El Mercat d’Antiguitats bat el rècord de paradistes\nEl Mercat d’antiguitats, col·leccionisme, art i artesania supera les 150 parades\nIgualada, 29 de gener de 2018.- El Mercat d’antiguitats, col·leccionisme, art i artesania que organitza Fira d’Igualada l’últim diumenge de cada mes va batre records el passat cap de setmana. Al Passeig Verdaguer d’Igualada s’hi van instal·lar un total de 156 parades, un 30% més de l’anterior rècord que era de 120 parades.\nAmb aquesta xifra el Mercat mensual d’antiguitats, col·leccionisme, art i artesania se situa com un dels principals del país i de visita obligada per tots aquells amants de les antiguitats i del col·leccionisme. L’increment del número d’expositors constata la bona elecció del canvi d’ubicació que es va fer l’any 2014 i que va traslladar el Mercat del nucli antic al passeig Verdaguer facilitant així l’accessibilitat tant dels firaires com dels visitants, millorant la distribució de les parades i facilitant el muntatge i desmuntatge de les mateixes. Des del setembre de 2014 el número de parades ha anat augmentant a poc a poc fins a situar-se a les més de 150 actuals.\nFira d’Igualada és una entitat sense ànim de lucre fundada l’any 1951 amb la finalitat de fomentar fires i mercats i de potenciar el comerç i la indústria d’Igualada i comarca. Compta amb el suport de l’Ajuntament d’Igualada.\nFira Igualada 30/01/2018 Respond


Comença la reforma del passeig de les Pites de Palamós per 106.000 euros - Diari de Girona\nComença la reforma del passeig de les Pites de Palamós per 106.000 euros\nEl passeig de les Pites de Palamós, en una imatge actual. ddg\nL'Ajuntament de Palamós ha iniciat aquesta setmana el projecte de reforma del passeig de les Pites, que afecta la part del passeig i els passatges laterals fins al carrer del Convent dels Agustins. Es tracta de la part més propera a mar de la zona de les Pites. L'actuació principal d'aquest projecte consisteix en substituir l'actual paviment del passeig de les Pites, format per unes peces de tipus ceràmic i de poc gruix (uns 2 centímetres) que ha quedat molt danyat i desgastat amb el pas del temps. Al seu lloc s'ubicarà una peça de morter colorejada de mida similar però d'entre quatre i cinc centímetres de gruix, i amb un comportament millor al lliscament. Les obres de millora també contemplen l'eliminació dels murs existents a les escales que van de la part alta a l'antic passeig de les Pites. L'objectiu de l'enderroc dels murs és crear espais més transparents i oberts.\nEl projecte també proposa fer actuacions en l'enjardinament del passeig, replantant els arbres que falten i creant unes jardineres que agrupin els plataners i formin illes de gespa dins el paviment. L'arbrat que es reposa és de l'espècie Acer pseudoplatanus, un tipus d'arbre més integrat i adaptat, però de característiques visuals molt similars als existents. En aquesta actuació també està previst que s'ubiquin bancs.\nEl projecte de reforma del passeig de les Pites té un termini d'execució de dos mesos i un pressupost de 126.500 euros, adjudicat a Excavaciones Ampurdan 2000 SL per un import de 106.000, ha informat l'Ajuntament.


Diada Internacional de la Mare Terra · Silene\nDiada Internacional de la Mare Terra\nAvui, dia 22 d’abril, celebrem el Dia de la Mare Terra, que enguany coincideix amb el 50è aniversari del seu establiment inicial als EUA. Més endavant, a partir del 1990, amb el suport de l’ONU, aquesta celebració s’establiria mundialment. Finalment, el 2009, per mitjà de la resolució A/RES/63/278, proposada per l’Estat Plurinacional de Bolívia i recolzada per més de 50 estats, la mateixa ONU inclouria l’expressió “Mare Terra”. Per tant, el 22 d’abril és, oficialment, el Dia Internacional de la Mare Terra. El desenvolupament d’aquella decisió és mantingut per la Iniciativa d’Harmonia amb la Natura de l’ONU, dirigida per María Mercedes Sanchez.\nVal a dir que el concepte de “Mare Terra” no sols és present en la majoria de les cosmovisions primordials (indígenes), sinó que el trobem també a Occident. Un exemple significatiu és el de Sant Francesc d’Assís (patró cristià de l’ecologia), qui, en el seu famós Càntic de les Creatures, s’adreça a “la Germana Mare Terra, la qual ens sosté i governa…”.\nNo obstant això, trobem pertot arreu, que hom es refereix a aquest dia com a “Dia de la Terra”. Tanmateix, dedicar un dia a la “Terra” a seques no és un fet neutre. Com altres mots cabdals per a la comprensió de la realitat en què vivim, el de ‘Terra’ és un concepte amb uns valors sostinguts per unes creences relacionades amb una visió del món determinada. La noció contemporània de Terra (com la de natura), configurada per les ciències naturals occidentals modernes, és hereva del reduccionisme materialista dels segles XVII-XVIII, que va limitar la comprensió de la realitat a la seva dimensió física i mesurable, llevant-li no sols el misteri, sinó també el seu valor intrínsec.\nEn la crisi sistèmica que vivim, no seria, doncs, preferible abandonar conceptes reduccionistes obsolets com el de ‘capital natural’ o ‘recurs natural’ i recuperar el concepte ancestral de Mare Terra? En aquest context, l’Associació Silene ha fet una campanya a escala catalana, adreçada a entitats conservacionistes i ecologistes, i a escala internacional (via UICN) per reivindicar la restitució del nom de Mare Terra a la diada del 22 d’abril. Aquest seria un primer gest per començar a aplicar les profundes implicacions que se’n deriven i que la crisi que vivim justifiquen més encara.\nEasrth Day 1970 - 2020: 50th anniversary\nSilene al·lega al pla de protecció del Cadí-Moixeró\nCongrés sobre la governança dels espais naturals protegits a Espanya\nZamdart estrena una reflexió escènica a la Garrotxa


Vint-i-sis detinguts a les comarques de Lleida en el marc d'una operació anticorrupció - Teleponent\nInici Tribunals Vint-i-sis detinguts a les comarques de Lleida en el marc d’una operació...\nVint-i-sis detinguts a les comarques de Lleida en el marc d’una operació anticorrupció\nEl president de la Diputació de Lleida, Joan Reñé, és un dels arrestats.\nVint-i-sis detinguts aquest dimarts als partits judicials de Lleida, Balaguer i Solsona en el marc d’una causa judicial oberta per un presumpte delicte de corrupció en la contractació d’una empresa, segons ha informat el Tribunal Superior de Justícia de Catalunya.\nEntre els detinguts hi ha el president de la Diputació de Lleida i alcalde de Fondarella, Joan Reñé, i el cap del servei de vies i obres de la corporació provincial, Enrique Regaño. L’operació està relacionada amb el pagament de comissions a CDC a través de la fundació CatDem, segons ha pogut confirmar l’ACN.\nEl jutjat d’instrucció número 1 de Lleida ha previst la pràctica de diverses diligències, entre les quals diversos escorcolls; un d’ells a la seu de la Diputació de Lleida, un altre a un domicili particular i un darrer a la seu de l’empresa.\nLa policia catalana ha iniciat el dispositiu a les 8 del matí per ordre judicial i de moment es desconeix el nombre de persones detingudes que passaran a disposició judicial.\nEntre els arrestats hi ha, a banda del president de la Diptuació de Lleida, Joan Reñé, els gerents de M J Gruas, que són pare i fill, també una persona de l’empresa Sorigué, i alguna més de l’empresa Niubó, amb seu a Mollerussa.\nPel que fa als escorcolls, se n’estan fent una desena, entre ells un al Palau de la Diputació, un altre a la seu del Patronat de Turisme, on hi ha l’Organisme Autònom de Gestió i Recaptació de Tributs Locals de la Diputació, i un altre a la seu de Carreteres de la Generalitat a Lleida. Els Mossos investiguen aquest cas per ordre judicial des de fa dos anys. Se n’ocupa la Fiscalia de Delictes Econòmics de Lleida.\nReñé és president de la Diputació de Lleida des del 2011, alcalde de Fondarella des del 1987 i també president del PDeCat a les comarques de Lleida. Va ser diputat al Parlament entre els anys 2010 i 2011 i també havia estat president del Consell Comarcal del Pla d’Urgell. (acn)\nArticle anteriorEN DIRECTE: Esperant la sortida del president de la Diputació Joan Reñé, detingut\nArticle següentS’emporten detingut el president de la Diputació de Lleida cap a comissaria


AulaMèdia. La II Escola d'Estiu d'AulaMèdia: Escola transformadora permanent. [Alba Ambròs Pallarès]\nLa II Escola d'Estiu d'AulaMèdia:\nEscola transformadora permanent\nEnguany ha tingut lloc la II Escola d’Estiu d’Educació en Comunicació (EEEC) que ha organitzat AulaMèdia. Del dos al tretze de juliol, 230 persones han participat en els dotze cursos que han tingut com a escenari principal el Pati Manning de Barcelona i dos centres més del seu voltant: Teb Ravalnet i l’escola Vedruna.\nInauguració de la II Escola d'Estiu d'Educació en Comunicació\nAl llarg d’aquests dies, càmeres, ordinadors, micròfons, taules de so, etc. han estat les pantalles que han captivat l’atenció d’uns espectadors que, sens dubte, han esdevingut més crítics, més compromesos i més productius. En aquest sentit, són lloables les produccions de ràdio, de televisió i les propostes didàctiques de cinema que s’han realitzat sobre algunes pel·lícules. Tanmateix, cal dir que la suma de les valoracions positives que s’han generat entorn la formació rebuda es deu a l’excel·lent tasca dels disset formadors especialitzats que han impartit els diferents cursos.\nA aquesta panoràmica introductòria cal afegir la inauguració de la segona EEEC, que tingué lloc a la pantalla principal de l’Auditori del Pati Manning, en la qual es presentà el llibre Cinema i educació. L’acte, presidit pel coordinador d’AulaMèdia, Francesc Deó, comptà amb la presència del director general d’Innovació Educativa, Joan Badia, la directora d’edicions Graó, Cinta Vidal, els autors del llibre i un públic molt nombrós. Amb diferents fragments de cinema i educació, Ramon Breu i la coautora explicàrem les preses més rellevants d’un llibre bàsic adreçat als docents de primària i secundària interessats en introduir el cinema a l’aula.\nA l’hora de fer la valoració global d’aquesta segona edició, hem de dir que estem molt satisfets de veure com s’ha superat amb escreix la previsió inicial de cursos i l’índex de participació respecte el curs passat. Arribats a aquest punt, però, no podem deixar de qüestionar-nos quina ha estat la clau de l’èxit de la II EEEC. ¿Per què 230 persones han decidit assistir als cursos d’AulaMèdia? ¿Quina és la diferència principal respecte la gran quantitat de cursos restants que es podien escollir?\nLa resposta que millor clou aquests interrogants rau en el fet de facilitar al professorat nous "mapes de navegació" en la seva tasca educativa, mapes que resulten ser altament motivadors per la seva actualitat i relació directa amb les necessitats socials i tecnològiques del segle XXI. En definitiva, una escola que segueix essent fidel al principi fonamental de “transformació efectiva de les aules” que per unanimitat sorgí en la Trobada del 2002. Ja fa cinc anys, que docents de tots els nivells educatius, després d’un treball per grups i d’una posada en comú, acordàrem que per tal d’introduir l’Educació en Comunicació a les escoles calia una transformació radical en el sistema educatiu. El que urgia, doncs, era aconseguir uns currículums que incloguessin l’educació en mitjans de manera eficaç a tots els nivells educatius.\nHa plogut molt des del 2002 i sovint tenim la impressió que encara estem en el mateix punt de partida. AulaMèdia ha continuat amb la seva denúncia davant la ineficàcia de les accions que s’han iniciat des de l’Administració. Debats curriculars i programes d’innovació que, tímidament i sense un rumb clar, han circulat només per alguns centres privilegiats aquests dos darrers cursos.\n¿Per què no es porta a terme la vertadera transformació que necessita l’educació del segle XXI? De forma succinta, podríem dir que són dues les causes principals. La primera d’elles es tracta àmpliament en l’editorial d’aquest mes quan Francesc Deó descriu la pedagogia líquida que caracteritza el sistema educatiu. La segona causa la trobem en el puntal de paller de tota formació: els futurs formadors, és a dir, els mestres. Al nostre entendre, no posar uns fonaments sòlids d’Educació en Comunicació en els programes que estudien els professionals de l’educació és deixar-la estèril. Per il·lustrar-ho millor, posarem tres exemples que darrerament ens han cridat l’atenció.\nEl curs 2006-2007, per segona vegada, el Departament d’Educació ha subvencionat uns cursos de formació obligatoris per al professorat interí novell que ha delegat als ICE. La seva finalitat consisteix a ajudar-los i donar-los més estratègies d’actuació a l’aula i al centre. El contingut dels cursos estava format per l’assistència a un seminari i a quatre tallers, els títols dels quals eren: Tutoria i relacions amb les famílies i serveis externs; Dinàmica d’aula i resolució de conflictes; Educació socioemocional i salut docent; i Diversitat, interculturalitat i avaluació. Sorprèn el fet que no hi hagi cap contingut dedicat a l’Educació en Comunicació, quan aquest temari tampoc es troba en els programes que han estudiat aquests docents en la seva formació inicial, de la mateixa manera que tampoc han tractat ni la resolució de conflictes ni el burn-out, per citar-ne algun exemple. A principis de setembre s’ha realitzat a Barcelona el I Congrés Internacional de “Noves tendències en la Formació Permanent del Professorat” organitzat per l’ICE de la UB. Havent mirat el títol de les 232 comunicacions presentades, ens hem adonat que, de manera explícita, cap d’elles parla de la formació sobre Educació en Comunicació, educació en mitjans o educació audiovisual. Per contra, però, hi ha un 15 % aproximat dels títols que contenen mots del camp semàntic de les TIC. Altra vegada, el suport pot més que el llenguatge. ¿La transformació del mitjà comporta la comprensió dels missatges audiovisuals sense treballar prèviament la seva gramàtica i sintaxi? Com interactuen tecnologia i comunicació?\nI ja per acabar, el darrer exemple. Del 4 al 12 del passat mes de juny, la International Networking for Educational Transformation (iNET), va organitzar una congrés virtual sobre “El docent del segle XXI: Com preparem els docents per al nou rol que han de desenvolupar en el segle XXI?”. De les comunicacions presentades i debats virtuals realitzats, ens va cridar molt l’atenció l’article de Brian J. Caldwell, director gerent de Transformacions Educatives de la Universitat de Melbourne, que porta com a títol: És hora de transformar l’educació del professorat?.\nLa paraula que ens captivà fou “transformació” pel motiu que s’ha explicat anteriorment de la Trobada del 2002. No deixa de ser curiós que des de l’altra punta del món hagin escollit el mateix concepte que nosaltres per definir i concretar com s’ha de portar a terme aquesta transformació en el sistema educatiu universal. Sembla ser que la majoria dels professionals de l’educació compartim els mateixos neguits davant els currículums imposats, la formació inicial rebuda a les facultats i la realitat que ens envolta. Reflexionant sobre aquesta situació, ens ha semblat rellevant comentar un concepte clau de l’article: l’alineació de diferents agents responsables de l’educació. Levine (2006) la concreta a un doble nivell: alineació entre les facultats de formació del professorat i entre les escoles on hauran d’anar a treballar. En aquesta línia, Caldwell (2007) aporta quatre capitals bàsics per aconseguir una alineació que permeti la vertadera transformació de l’escola actual, el capital intel·lectual, el social, l’espiritual i el financer.\nRas i curt, la conclusió final a la que arribem és que la vertadera transformació del sistema educatiu ha de començar per la formació inicial (o permanent) que reben els docents que entren a l’aula cada dia. Formació que, malgrat els escassos intents que hem viscut en el nostre país, continua obviant la interrelació de la paraula, la imatge i el so en la societat del coneixement del segle XXI. Tanmateix, alguns col·lectius actuem davant d’aquesta paràlisi cercant l’alineació. Per aquesta raó definim l’EEC d’AulaMèdia com a escola transformadora permanent.\nCaldwell, BJ and Spinks, JM (2007). Rising the stakes: from improvement to transformation in the reform of schools. London: Routledge.\nLevine, A (2006). Educating school teachers. Washington DC: The Eucation Schools Project.


Mar benegas – La invitació a la lectura\n23 Març 2016 by jcentell\nPresentació de “A lo bestia” (La lliga dels llibres)\nA lo bestia és un dels quinze llibres que formen part de la tria de “la lliga dels llibres” d’enguany i ha estat el que hem triat per portar a l’autora a parlar amb els alumnes.\nLa trobada va ser el dia 11 de març a la biblioteca Tecla Sala i van participar cent alumnes, quatre grups de les escoles Bernat Desclot, Sant Gervasi i Busquets i Punset.\nVa ser una trobada molt intensa on la Mar Benegas va recitar, va parlar de poesia i va contestar les preguntes dels alumnes.\nA la bestia és un llibre que combina poemes amb il·lustracions. Són uns poemes senzills i fàcils de recordar que tenen molta musicalitat i per això són ideals per ser llegits en veu alta.\nEn aquest poemes podem trobar frases tendres i dolces i d’altres més esbojarrades i exagerades.\nEstá estructurat en tres part. A la primera (como sardinas en lata) compara les persones amb animals –la madre cotorra, el padre jabalí, el abuelo tortuga, etc.-, la segona (con la piel de gallina) repasa els tòpics referits a alguns animals -lágrimas de cocodrilo, jaula de grillos, etc.- i la tercera (tres pies al gato) presenta uns enginyosos jocs de paraules amb animals inventats -tacarañas, parafantes, bolserizo, cucharachas, etc.\nUn llibre força original.\nUs deixo unes imatges de la trobada a continuació:\nQue luego te contaran\nTen cuidado no te piquen,\nAunque es poco probable,\nlas miedusas siempre huyen\nporque son unas cobardes.\nPublicat a notícies\t| Etiquetat biblioteca Tecla Sala, la lliga dels llibres, Mar benegas, poesia | Deixa un comentari\n16 Març 2016 by jcentell\nCom adormir a un lleó i altres cròniques verídiques (Presentació)\nEl dijous 10 de març vaig tenir el plaer de presentar el darrer llibre de la Mar Benegas. Va ser a la llibreria AL·LOTS i tot i que no érem gaires persones però ens ho vam passar prou bé.\nEl libre en qüestió es diu Com adormir a un lleó i altres cròniques verídiques i explica uns moments en la vida de l’Anna, una nena molt inquieta i molt intel·ligent que vol ser periodista. Té una germana petita, la Sol, una àvia, periodista també, que li regala una gravadora, un avi misteriós, i un pare i una mare. Fins aquí tot sembla normal. Però, de sobte, comencen a succeir coses estranyíssimes a casa seva: l’Anna ho grava tot i en fa unes cròniques fabuloses. Així descobrirem com s’adorm un lleó, el vol que pot tenir una faldilla o fins on arriba una casa voladora… Això i moltes altres coses, és clar.\nPerquè ens va agradar aquest llibre? Per diversos motius, alguns dels quals els recordo tot seguit.\nPrimer perquè la protagonista és una noia i això dos dies després de la celebració del dia de la dona treballadora ens va portar a reflexionar en les diferències que encara hi ha pel que fa a la presència com a protagonista dels nois respecte a les noies. En les dades del darrer estudi elaborat per la Nina Schmidt, de l’Observatori de les Desigualtat (París) es pot apreciar com encara la presència de les heroïnes en els llibres infantils està per sota dels herois masculins (per cada 49 nois protagonistes, hi ha 30 noies) i que si aquesta comparació la fem amb els còmics (46 a 5) o amb les pel·lícules (35 a 11) les diferències encara són massa grans.\nEl segon punt a favor és que va adreçat a infants de cicle mitjà, a nois i noies que tenen entre 8 i 10 anys i que tot just han acabat el seu procés d’aprenentatge de la lectura i entren en una segona fase de desenvolupament del procés de construcció de la pròpia escriptura. Costa molt trobar bons textos per a aquestes edats. Si per a cicle infantil l’àlbum il·lustrat, les repeticions, les sensacions són el modus habituals de presentar els contes, per al cicle mitjà entren en joc els contes on els sentiments comencen a jugar el seu paper i pren joc la dualitat justícia injustícia, veritat mentida, bo i dolent, etc. En aquest sentit, el conte “com adormir un lleó” presenta alguns episodis molt ben escrits que fan dubtar si han estat reals o no… fins al final que és on es descobreix el misteri.\nTercer, la referència a El màgic d’Oz m’ha agradat. Sempre diem que la lectura és més plaent quan son capaços de relacionar i aquí les referències a El màgic d’Oz ens obren la porta a una altre lectura d’aquest clàssic. No només pel lleó que dóna nom al conte sinó perquè també hi apareix la pròpia Dorothy, en Totó, els tiets de noia, en Henry i la Em… i Kansas.\nTambé vam valorar molt el vocabulari acurat i una mica exigent que empra l’autora. Ens va semblar que aquest és el camí per fer lectors.\nBé, en definitiva, una bona novel·la per als infants de cicle mitjà que podeu recomanar els propers dies de cara a Sant Jordi.\nNomés em falta “la prova del cotó” que, com sempre, és passar-li el llibre a algun infant i esperar que el llegeixi, a veure què diu… sol ser definitiu.\nUs deixo algunes imatges de la presentació.\nCom adormir un lleó i altres cròniqies verídiques està editat per Nandibú dins la col·lecció +8 anys. Les il·lustracions que acompanyen el text són de la Lucía Serrano.\nNº Col·lecció: 03\nPublicat a Presentació\t| Etiquetat Al·lots, cicle mitjà, Lucía Serrano, Mar benegas, màgic d'Oz, Nandibú | 2 comentaris\n7 Març 2016 by jcentell\nEl proper dijous dia 10 de març a les 19 h. a la llibreria Al·lots de Barcelona (carrer Consell de Cent, 266) ens trobem per parlar de Com adormir un lleó i altres cròniques verídiques, un llibre que recomanem per als infants de 7 a 10 anys i que ha escrit la Mar Benegas, poeta i dinamitzadora cultural que es desplaça des de València per a aquest acte.\nEl conte explica una història protagonitzada per l’Anna, una nena molt inquieta i molt intel·ligent, que vol ser periodista. Té una germana petita, la Sol, una àvia, periodista també, que li regala una gravadora, un avi misteriós, i un pare i una mare. Fins aquí tot sembla normal. Però, de sobte, comencen a succeir coses estranyíssimes a casa seva: l’Anna ho grava tot i en fa unes cròniques fabuloses. Així descobrirem com s’adorm un lleó, el vol que pot tenir una faldilla o fins on arriba una casa voladora… Això i moltes altres coses, és clar.\nSi veniu a la presentació, segur que us passeu bé perquè els qui coneixen a la Mar Benegas ja saben que la sorpresa, la màgia i els riures estan assegurats.\nPublicat a Presentació\t| Etiquetat Al·lots Petit Príncep, cicle mitjà, lectura, Lucía Serrano, Mar benegas, Nandibú, realisme fantàstic | Deixa un comentari


3 Setembre 2006 13 Mai 2014\nJean Baptiste Grenouille neix en una parada de peix a París al s. XVIII, una ciutat superpoblada i bruta, però de la que només ell sembla percebre totes les olors que s’amaguen pels seus carrerons. Té una personalitat freda, insensible, sociopàtica, amb una ment malalta. El seu objectiu en la vida és aconseguir materialment el perfum suprem. Descobreix aquesta olor en el cos de les noies virginals, i per captar l’essència i posar-la en un flascó es converteix en un assassí desapiadat.\nLa curiositat que sentia per aquest llibre era per la seva propera estrena al cinema, i que de sobte tothom parlava d’ell molt positivament. El llibre em va agradar, és entretingut, curiós, sorprenent, amè, …. Però he trobat que li podria treure més partit. Em vaig crear altres expectatives al llegir algun breu resum per internet, i sobretot al ser una història amb una base bastant original.\nNo penso perdre’m la pel·lícula. Encara que ja se sap que (gairebé) sempre és millor el llibre q la pel·lícula, m’agradaria veure com ho han plasmat en el cinema.\nPosted in: 4 ESTRELLES. Notable., LLIBRES | Tagged: novel·la dramàtica, novel·la històrica


Aprovada en sessió plenària la moció per declarar “persona non grata” al Rei Felip VI. | Ajuntament de l'Esquirol\ndijous, 14 gener, 2021 - 13:33\nLa moció també declara L’Esquirol municipi republicà, entenent que aquesta forma de govern representa la concreció dels principis de llibertat, d’igualtat i de justícia millor que d’altres i insta el conjunt d’administracions públiques de Catalunya perquè procedeixin a retirar qualsevol forma d’homenatge i reconeixement institucional als actuals membres de la Família Reial espanyola.\nLa moció conclou amb el compromís de posar en coneixement dels acords adoptats el Govern de la Generalitat de Catalunya, l’Associació de Municipis per la Independència, la Federació de Municipis de Catalunya i la Casa Reial espanyola. També el President Carles Puigdemont, el Vicepresident Oriol Junqueras i la resta de presos i exiliats per la repressió de l’Estat espanyol contra l’independentisme.\nA continuació us deixem la transcripció íntegra d’aquesta moció:\nL’1 d’octubre de 2017, ja fa més de tres anys, el poble de Catalunya va ser convocat pels seus legítims representants polítics en referèndum per decidir de manera lliure, sobirana i democràtica el seu futur com a nació. Amb aquella convocatòria, el Govern i el Parlament de Catalunya no van fer sinó complir amb la voluntat popular majoritària expressada en les eleccions del 27 de setembre de 2015, les quals tingueren un inequívoc caràcter plebiscitari que comprometia les forces polítiques independentistes, en tant que guanyadores dels comicis, perquè culminessin el procés d’autodeterminació del poble català. Aquell 1 d’octubre, els catalans i les catalanes vàrem acudir en massa als col·legis electorals en el que va constituir tota una demostració de civisme democràtic i d’empoderament pacífic de la ciutadania, que va contrastar amb la reacció primitiva i desproporcionada de les autoritats espanyoles. Incapaç, en les setmanes prèvies al referèndum, d’aturar-ne els preparatius, l’Estat espanyol, finalment, va optar per desfermar el seu braç policial contra la ciutadania concentrada als col·legis electorals. Va ser una resposta tan brutal com inútil, que no va poder impedir el desenvolupament de les votacions a la majoria de col·legis i que, en canvi, va mostrar al món, i especialment, a la Unió Europea, la naturalesa repressiva i violenta de l’Estat espanyol amagada darrere la seva façana de democràcia. La repressió, però, no va acabar allà, sinó que tot just acabava de començar (de fet, ja havia començat feia temps), com hem pogut comprovar al llarg d’aquests tres anys.\nDos dies després del referèndum, la nit del 3 d’octubre, el rei espanyol, Felip VI, apareixia davant les càmeres i, abdicant definitivament del seu paper d’àrbitre i moderador de les institucions que li atorga la Constitució de 1978, es va erigir en portaveu d’un nacionalisme espanyol retrògrad i anticatalà. Amb les seves paraules, carregades d’ira i incomprensió, Felip de Borbó no només va legitimar la brutalitat policial del dia del referèndum, sinó que va donar carta blanca a la persecució política i judicial i a la guerra bruta contra Catalunya i el moviment independentista amb el propòsit d’esclafar l’anhel de llibertat que havia manifestat el poble català a les urnes.\nAquell 3 d’octubre, Felip VI va demostrar la seva absoluta incapacitat per assumir la mediació que molts catalans haurien esperat d’ell, com a cap de l’Estat, en el contenciós entre Catalunya i l’Estat espanyol, una incapacitat que ja havia evidenciat el seu pare durant el seu llarg regnat. En efecte, Joan Carles I va ser còmplice, si més no per omissió, de l’atac i el maltractament recurrents dels diferents governs espanyols contra l’autogovern, l’economia, la llengua i el model educatiu de Catalunya, una manera de fer que va culminar amb la vergonyant sentència del Tribunal Constitucional de l’any 2010 contra l’Estatut de Catalunya, detonant del procés independentista. Aquesta incapacitat històrica de la monarquia espanyola d’entendre i d’empatitzar amb el poble català i de fer possible el seu encaix dins l’Estat espanyol és, probablement, el màxim exponent del fracàs de la institució restaurada pel franquisme i del règim polític que representa.\nAl costat d’aquest fracàs majúscul, consumat al llarg de la darrera dècada, com a institució que ha d’arbitrar i moderar, cal afegir-n’hi un altre de no menys estrepitós que té a veure amb l’altra funció cabdal que pot donar sentit a una monarquia parlamentària i que és l’exemplaritat. També en els darrers anys, s’ha evidenciat que la institució on, suposadament, polítics i ciutadania ens hauríem d’emmirallar per imbuir-nos de valors ètics i de vocació abnegada de servei públic, en realitat compendiava tots els mals i tots els vicis que han fet que el Regne d’Espanya sigui a dia d’avui un dels estats més corruptes, arbitraris i de més baixa qualitat democràtica de la Unió Europea. La gravetat dels fets és tal que, tot i el blindatge i l’opacitat que la Constitució concedeix a la Corona, quelcom ja de per si anòmal en una institució que pretengui ser exemplar, ha resultat impossible impedir que les corrupteles i els negocis bruts sortissin a la llum i hagin acabat portant a judici i a la presó a membres de la família reial i, fins i tot, obligat a exiliar-se l’anterior cap de l’Estat, l’encara emèrit Joan Carles I.\nAquesta falta d’exemplaritat, d’una banda, afegida a la incapacitat esmentada d’entendre els sentiments i els anhels d’una gran majoria de catalans, partidaris del dret d’autodeterminació, de l’altra, fa que la monarquia hagi deixat, definitivament, de tenir lloc a Catalunya i, probablement, també a l’Estat espanyol. La institució que avui representa Felip VI ha perdut, a Catalunya almenys, tot sentit, tota utilitat i tota credibilitat en encarnar tot allò que va contra el sentiment majoritari i l’interès general del país i representar alhora una rèmora per a la construcció de la societat lliure, justa, igualitària i de plenitud democràtica que volem que sigui la Catalunya del segle XXI, una societat que, per definició, només pot ser d’una forma: republicana.\nEn virtut d’això, es proposa al Ple de l’Ajuntament l’adopció dels següents:\nPrimer.- Declarar «persona non grata» el rei Felip VI, així com qualsevol representant de la Casa Reial espanyola, per haver legitimat, en el seu discurs del 3 d’octubre de 2017, la violència policial contra les persones que, de manera pacífica i cívica, van acudir a votar als col·legis electorals la jornada de l’1 d’Octubre, així com la repressió que, a data d’avui, continua aplicant-se contra les institucions catalanes i els seus representants legítims, molts dels quals continuen empresonats o a l’exili.\nSegon.- Declarar L’Esquirol municipi republicà, entenent que aquesta forma de govern representa la concreció dels principis de llibertat, d’igualtat i de justícia millor que d’altres, reconeixent alhora els valors republicans com els que millor s’identifiquen amb el tarannà i el pensament de la majoria d’esquirolencs i esquirolenques, un tarannà que no és d’ara sinó que ve de segles.\nTercer.- Instar el conjunt d’administracions públiques de Catalunya: ajuntaments, consells comarcals, diputacions i Generalitat de Catalunya, perquè procedeixin, les que encara no ho hagin fet, a retirar qualsevol forma d’homenatge i reconeixement institucionals als actuals membres de la Família Reial espanyola, especialment als dos darrers titulars de la Corona, els reis Joan Carles I i Felip VI, atès el seu comportament «no exemplar» i especialment lesiu pel que fa a Catalunya. Això inclou, entre d’altres, noms de carrers, places i edificis públics, monuments, plaques commemoratives i medalles d’honor.\nQuart.- Posar en coneixement dels acords adoptats el Govern de la Generalitat de Catalunya, l’Associació de Municipis per la Independència, la Federació de Municipis de Catalunya i la Casa Reial espanyola, així com també el President Carles Puigdemont, el Vicepresident Oriol Junqueras i la resta de presos i exiliats per la repressió de l’Estat espanyol contra l’independentisme.\nSignat per l’Alcalde Àlex Montanyà i Rifà


Deixadesa i abandó dels edificis i béns patrimonials historicoartístics\nEls grups de l'oposició critiquen l'Ajuntament pel mal estat dels monuments\nLa deixadesa i l'abandó que pateixen els edificis i béns patrimonials de Montuïri es fa patent quan es fa una volta pel municipi i es veuen els monuments que es troben als carrers. Un fet que dóna suport a la comprovació del mal estat d'aquests edificis és la creu de terme de Son Rafel Mas, ubicada al cantó del carrer del pou del Rei. Fa dos mesos, concretament el passat dia 24 d'agost, que un camió va trabucar la part de la creu i les restes encara són damunt la voravia.\nEl grups de l'oposició (PSM, PSOE) ja varen alertar l'equip de govern (PP) del mal estat en què es trobava la creu de Son Rafel Mas mesos abans que es produís l'incident. Davant això l'Ajuntament va posar una corda per aguantar la creu però no va servir de res. El que més critica el grup municipal PSM és que «el més greu és que fa dos mesos que va caure i encara hi ha les restes damunt la voravia, quan el més correcte hauria estat davant aquest incident retirar les pedres ja que això pot ser perillós per als vianants».\nAltres monuments com ara el pou del Rei, «fa més de deu anys que recriminam el greu estat en què es troba el pou i la mala imatge del seu entorn. Si bé ja es va actuar malament a l'hora de situar la torre de GESA perquè obstaculitza una gran part del monument, el que no pot ser és que es consenti que es deteriori més amb la manca de vigilància que existeix, ja que dins els abeuradors es troben tota classe de deixalles com botelles, cartons, paper i brutícia».\nEl PSM apunta que la zona del pou del Rei «podria ser una zona d'esbarjo si estigués en bones condicions però l'únic que s'ha fet ha estat concentrar els contenidors de fems just al davant i tapar l'interior del pou amb formigó, que l'únic que s'ha aconseguit és que hi tirin escombraries a dins».\nEl grup municipal PSM critica també el mal estat en què es troben els altres pous antics del municipi, posant com exemple el situat al creuer de Son Bascós, que «es troba en un greu estat d'abandó i les reformes que s'han duit a terme no respecten la tipologia de l'època».


Cercar musica per a nens\nCercar: musica per a nens\nEl 12 de maig, Posa't la gorra pels nens amb càncer a PortAventura\nUn any més PortAventura World i l'Associació de Familiars i Amics de Nens oncològics de Catalunya (AFANOC) organitzen la jornada Posa't la gorra, en solidaritat amb els nens i joves amb càncer. La festa serà el 12 de maig i el preu de l'entrada i la gorra és de 21 euros.\nSalou habilita zones d'aparcaments controlats per a la celebració del Cós Blanc\nLa Policia Local de Salou ha senyalitzat diverses zones d'aparcaments controlats amb motiu de la celebració del Cós Blanc, en previsió del molt elevat nombre de vehicles que arribaran de municipis veïns. Els aparcaments seran de fàcil i ràpida accessibilitat i estaran situats en els següents llocs: el pàrquing del Passeig Jaume I, pàrquing Carles Roig i el pàrquing del carrer Berlin, a més d'una altra al voltant del col·legi Elisabeth-Vial de Cavet i el nou pàrquing dissuasiu gratuït d'Emprius.\nHalloween PortAventura: nits especials, horaris i passatges del terror\nFins el 19 de novembre de 2017 PortAventura es transforma per acollir el Halloween més familiar i divertit. Consulta els horaris del parc en aquestes dates, així com dels principals espectacles i dels passatges del terror, concebuts per viure una experiència única de terror.\nBoí Taüll i Panticosa esperen crèixer aquest estiu pel ple a la costa\nTenen l'objectiu d'oferir múltiples i variades activitats als visitants que escullin algun d'aquests destins.\nSalou, la capital de la Costa Daurada, ha presentat el programa de festes de Nadal i Reis 2016 amb diversos actes tradicionals i activitats lúdiques i culturals per fer disfrutar als més petits de la casa i a tota la família fins al 5 de gener.\nEl Nadal també és un bon moment per gaudir de Salou. És una època molt més tranquil·la i a més s'organitzen diverses activitats de dinamització social i comercial que ambienten els racons més emblemàtics de la capital de la Costa Daurada.